คลังยัน"ชิมช้อปใช้"ดันศก.โตเพิ่ม0.3%
คลังแจง "ชิมช้อปใช้" ทำเงินสะพัด 6 หมื่นล้าน ทำเศรษฐกิจโตได้เพิ่ม 0.2-0.3%
2 ต.ค. 2562

คลังแจง "ชิมช้อปใช้" ทำเงินสะพัด 6 หมื่นล้าน ทำเศรษฐกิจโตได้เพิ่ม 0.2-0.3%
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า คลังคาดว่าจะมีเม็ดเงินในโครงการชิมช้อปใช้เข้าสู่ระบบเศรษฐกิจประมาณ 6 หมื่นล้านบาท เป็นการอุดหนุนจากรัฐ 1.9 หมื่นล้านบาท ส่วนที่เหลือเป็นการใช้จ่ายจากประชาชนในกระเป๋า 2 เพื่อขอรับเงินแคชแบ็ค 15% โดยคาดว่าจะส่งผลกระตุ้นเศรษฐกิจปีนี้ให้ขยายตัวเพิ่มได้ไม่ต่ำกว่า 0.2-0.3% ซึ่งโครงการนี้เป็นโครงการระยะยาวสิ้นสุด 30 พ.ย. การใช้จ่ายในช่วง 5 วันแรกที่ 300 ล้านบาทจึงไม่ใช้น้อยเกินไป แต่เป็นการทยอยใช้
กรณีที่คณะกรรมการร่วมภาคเอกชน 3 สถาบัน (กกร.) ได้มีการปรับลดคาดการณ์จีดีพีในปี 2562 ลงเหลือ 2.7% นั้น เป็นทิศทางเดียวกับหน่วยงานอื่น ๆ ที่มีการคาดการณ์ว่าจีดีพีไทยปีนี้จะขยายตัวที่ระดับ 2.8% บวกลบ ส่วนผลของมาตรการชิมช้อปใช้จะเริ่มมีเม็ดเงินลงสู่ระบบและมีผลกับเศรษฐกิจ ตั้งแต่เดือน ต.ค.-พ.ย. นี้ ซึ่งเชื่อว่าจากผลตอบรับของมาตรการดังกล่าวจะมีแรงจูงใจมากพอ และจากความพยายามของกระทรวงการคลัง ทำให้ยังมีความหวังอยู่ว่าตัวเลขจีดีพีปีนี้จะขยายตัวได้ตามเป้าหมายที่ 3%
"การที่ กกร. ประเมินว่าโครงการชิมช้อปใช้จะทำให้เศรษฐกิจโตได้เพิ่มได้ 0.1-0.2% ถือว่าเป็นการประเมินที่ต่ำเกินไป โครงการนี้เป็นโครงการระยะยาวถึง 2 เดือน จะมีเม็ดเงินเข้าสู่ระบบเศรษฐกิจถึง 6 หมื่นล้านบาท" นายลวรณ กล่าว
นายลวรณ กล่าวว่า ยืนยันว่ามาตรการชิมช้อปใช้ไม่ได้เอื้อกับผู้ประกอบการรายใหญ่ จากการใช้จ่ายในช่วง 5 วันแรกที่ 628 ล้านบาท มีการใช้จ่ายผ่านห้างขนาดใหญ่แค่ 142 ล้านบาทหรือ 22% เท่านั้น ขณะที่ยอดลงทะเบียนชิมช้อปใช้ 7 วันแรก อยู่ที่ 5.5 ล้านราย ส่งเอสเอ็มเอสยืนยันสิทธิ์แล้ว 4.7 ล้านราย เหลือส่งเอสเอ็มเอส 8 แสนราย โดยใน 4.7 ล้านราย มีจำนวน 2.7 ล้านรายที่โหลดแอพลิเคชั่นเป๋าตังแล้ว อีก 8.2 แสนรายยังไม่ได้ทำอะไรเลย และอีก 1.1 ล้านรายอยู่ระหว่างดำเนินการสแกนภาพหน้าผ่านสิทธิ์
ด้านนายชาญกฤช เดชวิทักษ์ ผู้ช่วยรัฐมนตรีประจำนายกรัฐมนตรี (ปฏิบัติงานกระทรวงการคลัง) เปิดเผยว่ามาตรการ "100 เดียวเที่ยวทั่วไทย" เพื่อดึงผู้ประกอบการท่องเที่ยว ร่วมจัดแพ็กเกจราคาพิเศษ เช่น ตั๋วเครื่องบิน ที่พัก ร้านอาหาร และสินค้าบริการ ด้วยราคาเพียง 100 บาทต่อ 1 รายการ ในรูปแบบชิงโชคให้ 4 หมื่นคน ผ่านการลงทะเบียน เพื่อรับสิทธิซื้อแพ็กเกจ ขั้นตอนง่ายกว่า มาตรการ “ชิมช้อปใช้” เพื่อหวังต่อยอดจากมาตรการ “ชิมช้อปใช้” ซึ่งเป็นช่วงที่ประชาชนเริ่มออกไปใช้สิทธิ์ท่องเที่ยวในช่วงแรก นับว่าเป็นโปรโมชั่นอีกด้านหนึ่งหนุนให้เกิดการท่องเที่ยว เงินกระจายออกสู่ต่างจังหวัด
นอกจากนี้ยังมาตรการ "เที่ยววันธรรมดา ราคาช็อคโลก" เพื่อเน้นดูแล 6 กลุ่มเป้าหมาย เช่น ผู้สูงอายุ สุภาพสตรี และวัยรุ่นจบใหม่เริ่มเข้าทำงาน ยังมีเวลาท่องเที่ยวได้ ไมมีปัญหาออกเดินทางท่องเที่ยวในวันธรรมดา
ดังนั้นจึงแนะนำผู้ลงทะเบียน “ชิมช้อมใช้” เตรียมตัวกดคีย์บอร์ดลงทะเบียนผ่าน Official Line ของการท่องเที่ยวแห่งประเทศไทย (ททท.) ที่เตรียมรองรับเอาไว้ 40,000 แพ็คเกจ มุ่งเน้นกลุ่มเป้าหมายวันรุ่นยุคดิจัทัล กลุ่มเจน X-Y หรือคนระดับกลางมีกำลังซื้อ
ผู้ช่วยรัฐมนตรีประจำนายกรัฐมนตรี กล่าวว่า ศูนย์วิจัยกสิกรไทยคาดว่าโครงการดังกล่าวจะช่วยหนุนเศรษฐกิจไทยเติบโตเพิ่มขึ้นได้ประมาณ 0.02%